贈别不愚首座
作者：釋德洪
朝代：宋

paragraphs: 道人貂蟬後，骨面遠瞻視。
少年憎俗子，竟以須髪毁。
形骸已變盡，終不沒豪氣。
君看談笑時，時復出奇偉。
湘西松下見，班草問行李。
問儂歸何許，披須開笑齒。
名山皆吾家，況復生如寄。
意行吾車馳，身止吾駕税。
吾生天地間，大倉一稊米。
只今相會面，寧知非寄耳。
思歸固偶然，吾詩聊一戲。